R E L A C I O N

PROJEKTLIGJIN “PËR RATIFIKIMIN E PROTOKOLLIT 
SHTESË 3 TË MARRËVESHJES PËR AMENDIMIN 
DHE ADERIMIN NË MARRËVESHJEN E TREGTISË 
SË LIRË TË EVROPËS QENDRORE”

Protokolli shtesë 3 i marrëveshjes  për amendimin dhe aderimin në marërveshjen e tregtisë së lirë të Evropës Qendrore, është miratuar, në parim, me vendim të Këshillit të Ministrave dhe është nënshkruar më 20 nëntor 2013.

Protokolli shtesë 3, ndërmjet Shqipërisë dhe Bosnjë dhe Hercegovinës, është rezultat i procesit për thellimin e liberalizimit dhe lehtësimit të mëtejshëm të tregtisë në vendet e Evropës Juglindore. 

Ky protokoll vjen pas përfundimit të periudhës transitore të reduktimit të tarifave doganore për produktet industriale. Nga 1 janari i vitit 2009 nuk zbatohen tarifa doganore në shkëmbimet e produkteve industriale ndërmjet të gjitha vendeve anëtare të marrëveshjes CEFTA. 

Protokolli shtesë 3, ndërmjet Shqipërisë dhe Bosnjë dhe Hercegovinës, është jo vetëm plotësim i një angazhimi në marrëveshjen e vetme të tregtisë së lirë   CEFTA 2006, (pika 3, e nenit 10 “Tarifat doganore mbi importet”, të kapitullit III, “Produktet bujqësore”), por është edhe plotësim i kërkesave të vazhdueshme të komunitetit të biznesit shqiptar, veçanërisht atyre të peshkimit dhe konservave të peshkut, verës, vezëve, produkteve të freskëta bujqësore etj., të cilët janë të orientuar për eksport.

Gjithashtu, ky protokoll mbështetet në vendimin e Komitetit të Përbashkët të datës 12 nëntor 2010, zhvilluar në Beograd. Megjithëse të gjitha vendet anëtare të marrëveshjes CEFTA 2006 e morën këtë vendim me konsensus, në vijim Bosnjë dhe Hercegovina dhe Republika e Kosovës nuk e nënshkruan protokollin shtesë, të dyja për probleme politike të brendshme. Bosnjë dhe Hercegovina nuk negocioi me asnjë nga vendet anëtare të marrëveshjes, ndërsa Republika e Kosovës u tërhoq nga nënshkrimi për shkak të statusit të saj ndërkombëtar dhe statusit të njohjes nga disa vende anëtare të marrëveshjes CEFTA 2006.

Ndërkohë, ky protokoll është nënshkruar me të gjitha vendet e tjera anëtare të marrëveshjes CEFTA 2006 dhe është në zbatim në tregtinë ndërmjet tyre e tashmë edhe Bosnja dhe Hercegovina e ka përfunduar këtë proces, duke liberalizuar plotësisht tregtinë e produkteve bujqësore ndërmjet të dyja vendeve.

Efekti ekonomik është llogaritur referuar importit faktik nga Bosnjë dhe Hercegovina të realizuar në vitin 2012.  Përllogaritjet kanë marrë parasysh që ky import nuk është tërësisht në përputhje me rregullat e origjinës që zbatohen në përputhje me marrëveshjen në fjalë, pra vetëm për produktet origjinuese.

Duke u mbështetur në sa më sipër, rezulton se importi i produkteve bujqësore nga Bosnjë dhe Hercegovina, pjesë e këtij protokolli shtesë 3, për vitin 2012, është realizuar në rreth 13.2 milionë euro. 

Referuar shkallës së përfitimit nga tarifat preferenciale për shkak të origjinës preferenciale të produkteve bujqësore të importuara (rreth 35-40%), tarifës doganore mesatare prej rreth 2.0%, që rezulton për këtë periudhë, dhe kursit mesatar të këmbimit prej rreth 140.0 lekë për euro, efekti maksimal financiar në buxhetin e shtetit është rreth 15 milionë lekë.

Duke pasur parasysh rritjen e volumit të shkëmbimeve doganore në të ardhmen me vendet nënshkruese të këtij protokolli shtesë, parashikohet një kompensim i këtij efekti nga rritja e të ardhurave nga tvsh-ja. 

Autoritetie kompetente për zbatimin e kësaj marrëveshjeje janë Ministria e Zhvillimit Ekonomik dhe Ministria e Financave.
Në zbatim të nenit 121 të Kushtetutës, ky projektligj i paraqitet Kuvendit për ratifikim.

